'Verslag bevestig ANC is misdaadsindikaat' | Maroela Media
Die ANC is nou weinig meer is as 'n georganiseerde misdaadsindikaat wat hom as 'n politieke party voordoen.
Die opposisieleier John Steenhuisen het dié gewaagde stelling gemaak in reaksie op die derde deel van die verslag van die Zondo-kommissie van ondersoek na staatskaping wat Dinsdag aan pres. Cyril Ramaphosa oorhandig is.
Maroela Media het vroeër berig dié deel van die verslag handel spesifiek oor die ongerymdhede by Bosasa sowel as geld en geskenke wat aan verskeie ministers oorbetaal is.
Oudpres. Jacob Zuma word ook vir die soveelste keer direk geïmpliseer en daar word breedvoerig uitgewei oor sy ontmoetings met senior amptenare by Bosasa en Nkandla.
Die Jacob Zuma-stigting ontken egter die bevindinge en meen hy is nooit die geleentheid gebied om sy kant van die storie voor die kommissie te stel nie.
"President Jacob Zuma verwerp enige beweerde bevindinge deur regter Zondo wat gemaak is sonder om aan hom die mees basiese menseregte te verleen om aangehoor te word." Dit ten spyte daarvan dat Zuma verskeie kere geweier het om voor die kommissie te getuig.
Steenhuisen sê egter die ANC is die "een gemeenskaplike draad" wat al drie volumes van die kommissie se verslae saambind.
"Die verdoemende bevindinge in die derde deel van die verslag maak dit dringender as ooit dat alle Suid-Afrikaners die DA se hangende parlementêre mosie van wantroue in die kabinet moet steun."
Die VF Plus-leier Pieter Groenewald sê op sy beurt verdere ondersoek behoort ingestel te word aangesien verskeie hoës in die politiek geïmpliseer word.
"Die VF Plus wil sien dat die ondersoekdirektoraat die ondersoeke doen. Indien dit nie gedoen word nie, was die Zondo-kommissie 'n klug en 'n vermorsing van R1 miljard van belastingbetalers se geld."
Steenhuisen sê dit is uiters belangrik dat die ANC se greep van politieke mag verwyder word.
"Die oomblik van waarheid het vir president Cyril Ramaphosa aangebreek. Gaan hy sy eie politieke party en sy talle politieke bondgenote wat deur die verslag by korrupsie geïmpliseer word, tot verantwoording roep?
"Gaan hy die kabinet afdank wat ons land gefaal het?" wil Steenhuisen nou weet.
Die weet ons al lankal, vraag is, wat gaan die klomp skelms doen met die klomp skelms?
Natuurlik weet almal dit want die kommunistiese neigings wat in hierdie land heers is alles te danke aan die ANC. Van die President tot die laagste een op die grond is deurtrek van kommunisme. Slegs ons geloof in Christus kan ons deur dra.
Vir wat lag daai twee op die foto? Is daar is snaaks wat ek gemis het? Gemors!
Ja broer…wie moet ons bedank…
Ja dit is een ding om die kabinet af te dank maar waar kry ons nou enigsins 'n geskikte kanidate om die posisies weer vol te staan.Sekerlik nie in die ANC nie.Van sleg na slegter.